钦定古今图书集成/明伦汇编/官常典/第743卷 > 姬文引〈仆李守务〉 魏显照 孟承光
## 钦定古今图书集成/明伦汇编/官常典/第743卷 > 姬文引〈仆李守务〉 魏显照 孟承光

按《明外史忠义传》：“文引字士昌，华州人，举于乡，久之
不第。天启二年，授滕县知县。视事甫三日，白莲贼徐
鸿儒薄城，民十九从乱，文引徒步叫号，驱吏卒登陴，
不满三百，见贼辄走，存者才数十。问民何故从贼？曰：
‘祸由董二。董二者，故延绥巡抚董国光子也。居乡贪
暴，民以故从贼。文引急凭城晓告曰：‘良民以董二故，
挺而走险。吾执二寘，诸法，为若雪愤，可乎’’？”文引长身
赤面，须髯戟张，贼望见，骇为神人，皆懽呼罗拜。俄而
箭发西隅，毙二贼。视之，延绥沙柳簳也。贼谓文引绐
之，大愤，肉薄登城，众悉溃。文引绯衣坐堂皇，嚼齿骂
贼。贼前，搏裂其冠裳，械系之，骂不屈。三日解印畀小
吏魏显照及家僮李守务，北向拜阙，遂自经。贼搒掠
显照索印，显照潜授其父，而与守务骂贼，并死之。事
闻，赠太仆少卿，立祠致祀，录一子，优恤。显照守务家
董二，逾城遁去。时贼陷邹县，博士孟承光被执，诟詈
不屈死。赠尚宝少卿，世荫锦衣千户。承光，字永观，亚
圣裔，世荫《五经》博士也。